Imtella' Jannar 9, 2022 - Aġġornata 9 Ta' Jannar, 2022 1:47pm Il-Kap tal-Oppożizzjoni u tal-Partit Nazzjonalista Bernard Grech tkellem dwar l-abbozz ta' liġi li qed jipproponi il-Partit Nazzjonalista li skontu huwa intiż li jtejjeb is-saltna tad-dritt f'Malta. Waqt li kien qed jiġi intervistat fuq NET TV, Dr Grech qal li issa għadda biżżejjed żmien minn meta ġiet ippubblikata l-inkjesta pubblika tal-qtil ta' Daphne Caruana Galizia, u għalhekk il-Partit Nazzjonalista kellu jippubblika dan l-abbozz ta' liġi li jħares lejn it-triq 'il quddiem ta' Malta. Qal li abbozz ta' liġi bħal dan se jwassal biex Malta toħroġ mil-lista l-griża tal-FATF mill-iktar fis possibbli. Saħaq li l-Prim Ministru għandu jara li jimplimenta dan l-abbozz għall-ġid ta' pajjiżna, u qal li jekk ma jagħmilx dan juri li ma jridx ibiddel lil pajjiżna għall-aħjar. Qal li l-Partit Nazzjonalista jemmen fil-ġurnaliżmu u dan l-abbozz se jkun qed jipproteġi lill-ġurnalist, sabiex jissaħħaħ dan is-settur. Il-Kap tal-Oppożizzjoni qal li l-Gvern tilef il-kontroll tal-pandemija f'Malta, u għalhekk fakkar fil-proposta tal-Partit Nazzjonalista li jiddaħħlu f'Malta self testing kits. Qal li s-sistema tas-saħħa qed tikkollassa, u li dan mhuwiex tort tal-infermiera u t-tobba, iżda tal-inkompetenza tal-Gvern. Dwar l-infiq qal li il-Gvern qed jisparpalja l-flus tal-poplu u li Gvern Nazzjonalista se jkun qed jara li flus il-poplu jintefqu bl-iktar mod bilgħaqal possibbli. Dwar il-qtil ta' Paulina Dembska l-Ħadd li għadda, il-Kap tal-Oppożizzjoni qal li dan il-qtil għandu jixpruna lill-poplu biex jixtieq soċjetà iktar responsabbli, fejn meta wieħed jara xi illegalità għaddeja, jew lil xi ħadd jiġi abbużat, ma jħarisx in-naħa l-oħra. Fakkar fis-sens ċiviku li għandu jkollu kull wieħed u waħda minna, u appella għal iktar preżenza tal-Pulizija f'ċertu postijiet madwar Malta. Tkellem ukoll dwar bidla fil-kultura fejn tidħol is-saħħa mentali f'Malta, flimkien mal-bżonn ta' sptar mentali ġdid u aktar modern. Il-Kap tal-Oppożizzjoni tkellem ukoll dwar l-attentat ta' serqa mill-Kwartieri tal-HSBC fl-2010, u qal li l-Uffiċċju tal-Avukat Ġenerali bagħat messaġġ ħażin minħabba li wieħed mill-persuni ammetta li wettaq dan ir-reat u ngħata sentenza ta' għaxar snin u nofs ħabs għar-reat tal-attentat ta' serqa, u twaqqgħat l-akkuża ta' attentat ta' qtil. Qal li dan wassal biex il-Pulizija jinsabu rrabbjati li mhux qed jiġu protetti mill-Istat.